ครบรอบ 60 ปี กรมการพัฒนาชุมชน รมว.มหาดไทย เปิดงาน "วันพัฒนาชุมชน" ครั้งที่ 11 พร้อมอันเชิญโล่รางวัลพระราชทาน กรมสมเด็จพระเทพรัตนราชสุดาฯ มอบตัวแทนหมู่บ้าน 151 รางวัล
นายอนุพงษ์ เผาจินดา รัฐมนตรีว่าการกระทรวงมหาดไทย เปิดงานวันพัฒนาชุมชน 2565 ครั้งที่ 11 วาระครบรอบ 60 ปี กรมการพัฒนาชุมชน พร้อมด้วยผู้บริหารระดับสูงกระทรวงมหาดไทย ร่วมงาน และอันเชิญโล่รางวัลพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ประจำปี 2565 จำนวน 151 รางวัล แบ่งเป็น หมู่บ้านเศรษฐกิจพอเพียง อยู่เย็นเป็นสุข ดีเด่นระดับจังหวัด 76 หมู่บ้าน และรางวัลตำบลเข้มแข็งตามปรัชญาเศรษฐกิจพอเพียงดีเลิศระดับจังหวัด 75 ตำบล พร้อมกล่าวแสดงความยินดีให้กับผู้นำหมู่บ้านที่ได้รับรางวัลในครั้งนี้ที่มีส่วนสำคัญในการน้อมนำหลักปรัชญาเศรษฐกิจพอเพียงไปใช้ในการพัฒนา หมู่บ้าน ชุมชน และตำบล ให้เข้มแข็งอย่างยั่งยืนทั้งนี้ ภายในงานได้จัดแสดงนิทรรศการ ครบรอบ 60 ปี กรมการพัฒนาชุมชน กิจกรรมแบ่งปันความรู้การแข่งขัน Mind Mapping Content ปาฐกถาพิเศษ และเสวนาทางวิชาการด้านการพัฒนาชุมชน  นอกจากนี้ยังมีสินค้า OTOP 4 ภาค และ OTOP ชวนชิมกว่า 200 ร้าน ให้ประชาชนที่สนใจได้เลือกชิม ช้อป สินค้า ตลอดทั้งวัน โดยจะจัดขึ้นตั้งแต่วันนี้ - 7 กันยายน 2565 ตั้งแต่เวลา 08:00-18:00 น. ที่ อาคาร บี ชั้น 2 ศูนย์ราชการเฉลิมพระเกียรติฯ แจ้งวัฒนะ ภายใต้แนวทางปฏิบัติด้านสาธารณสุขเพื่อการป้องกันการแพร่ระบาดของเชื้อไวรัสโคโรนา 2019